היפומי אבה

היפומי אבה (ביפנית: 阿部一二三; באנגלית: Hifumi Abe; נולד ב-9 באוגוסט 1997) הוא ג'ודוקא יפני המתחרה בקטגוריית המשקל עד 66 ק"ג, פעמיים אלוף אולימפי מטוקיו 2020 ומפריז 2024 ארבע פעמים אלוף עולם מהשנים 2017, 2018, 2022 ו-2023.

==ביוגרפיה==
אבה נולד בעיר קובה שביפן. אביו, קוג'י, הוא כבאי בתחנת מכבי אש בעיר קובה. בגיל שש החל אבה להתאמן בג'ודו ובעת לימודיו בחטיבת הביניים זכה לראשונה בטורניר לאומי בקטגוריית המשקל עד 55 ק"ג. כתלמיד תיכון זכה מספר פעמים באליפויות התיכונים הלאומיות. אחותו אוטה, היא גם ג'ודוקא מצליחה.

== קריירה מקצועית ==
בשנת 2014 הגיע אבה למספר הישגים בתחרויות בינלאומיות לגילאי נוער, כאשר זכה במדליית זהב באולימפיאדת הנוער בנאנג'ינג, ובמדליית כסף באליפות העולם לנוער, שנערכה בפורט לודרדייל. בדצמבר של אותה השנה, בגיל 17, זכה אבה במדליה הראשונה שלו בתחרות בינלאומית לבוגרים, כאשר זכה במדליית הזהב בגראנד סלאם טוקיו היוקרתי לאחר ניצחון בגמר על גולן פולק הישראלי.

באליפות העולם 2017, שנערכה בבודפשט, זכה אבה במדליית הזהב בקטגוריית המשקל עד 66 ק"ג. את שני הקרבות הראשונים הוא ניצח באיפון, ובשמינית הגמר ניצח בניקודי ווזארי את ז'ואאו כריסוסטומו הפורטוגלי. ברבע הגמר, התמודד אבה מול גאורגי זנטראיה האוקראיני, וניצח באיפון דקה ו-47 שניות מפתיחת הקרב, לאחר תרגיל סיאו-נגי מוצלח. בחצי הגמר, הוא ניצח באיפון את ואזה מרגוולשווילי הגיאורגי, 46 שניות לסיום הקרב, לאחר תרגיל ריתוק בשם קסה-גטאמה. בגמר התמודד מול מיכאל פולאייב הרוסי וניצח באיפון 2 דקות ו-37 שניות מפתיחת הקרב, לאחר שביצע בהצלחה תרגיל בשם סודה-צוריקומי-גושי, שהטיל את יריבו על גבו.

באליפות העולם 2018, שנערכה בבאקו, זכה אבה בפעם השנייה ברציפות בתואר העולמי. את שני הקרבות המוקדמים הוא ניצח באיפון, ובשמינית הגמר הוא ניצח את דניס ויירו הרומני בניקוד ווזארי, לאחר תרגיל סיאו-נגי. ברבע הגמר הוא ניצח את גאורגי זנטראיה האוקראיני 50 שניות מפתיחת הקרב, לאחר שני ניקודי ווזארי המשתווים לאיפון. בחצי הגמר, פגש אבה את אן באול הדרום-קוריאני, ולאחר ארבע דקות ללא הכרעה, הקרב נכנס לזמן ניקוד זהב בו ניצח אבה לאחר תרגיל סיאו-נגה, שהעניק לו ווזארי. בגמר הוא התמודד מול ירלאן סריקזאנוב הקזחי, וניצח באיפון דקה ו-11 שניות מפתיחת הקרב, לאחר תרגיל אוצ'י-מטה מוצלח.

באליפות העולם 2019, שנערכה בטוקיו, זכה אבה במדליית הארד. הוא הגיע עד חצי הגמר בו הפסיד בוזארי לבן-ארצו ג'ושירו מרויאמה היפני, ונשר לקרב על הארד בו ניצח באיפון את מנואל לומברדו האיטלקי, בזמן ניקוד זהב. באותה השנה הוא זכה גם בגראנד סלאם אוסקה.

לקראת אולימפיאדת טוקיו 2020, התחרה אבה ראש בראש עם ג'ושירו מרויאמה על הכרטיס היחיד של נבחרת יפן לאולימפיאדת טוקיו בקטגוריית המשקל של עד 66 ק"ג. שני המתחרים בלטו מאוד בסבב העולמי ועל מנת לקבוע מי מבין השניים ייצג את יפן החליט איגוד הג'ודו היפני לערוך קרב ישיר בין שני המתחרים על הכרטיס לאולימפיאדה. הקרב ארך כ-24 דקות והוא הקרב הארוך בהיסטוריה של ענף הג'ודו ובסופו הטיל אבה את מרויאמה בווזארי וזכה בכרטיס לאולימפיאדה. לאחר הקרב פרץ אבה בבכי בלתי נשלט.

באולימפיאדת טוקיו 2020 זכה אבה בתואר האולימפי בקטגוריית המשקל עד 66 ק"ג. הוא החל את דרכו בסיבוב השני בו ניצח באיפון את קיליאן לה-בלוש הצרפתי בתוך זמן ניקוד זהב. ברבע הגמר הוא ניצח בווזארי את בסחו יונדונפרנליי המונגולי ובחצי הגמר ניצח באיפון את דניאל קרגנין הברזילאי. בגמר אבה התמודד מול ואזה מרגוולשווילי הגיאורגי וניצח בווזארי לאחר שביצע תרגיל בשם סודה-צוריקומי-גושי קרוב לשתי דקות מפתיחת הקרב. באותו היום, ניצחה גם אחותו אוטה, בקטגוריית המשקל של עד 52 ק"ג. שני האחים הפכו לאלופים אולימפיים מאחר ששניהם זכו במדליה. בנוסף למדליה בתחרות האישית, זכה אבה במדליית כסף יחד עם נבחרת יפן בתחרות הקבוצתית.

אבה ייצג את נבחרת יפן גם באולימפיאדת פריז 2024, בקטגוריית המשקל של עד 66 ק"ג. הוא זכה שוב במדליית זהב אישית, ובמדליית כסף בתחרות הקבוצתית.

==זכיות בתחרויות מהסבב העולמי==
{| class="wikitable"
! שנה
! קטגוריה
! עיר
! מדינה
|-
| 2014
| גראנד סלאם
| טוקיו
| 
|-
| 2015
| גראנד פרי
| טשקנט
| 
|-
| 2016
| גראנד סלאם
| טיומן
| 
|-
| 2016
| גראנד סלאם
| טוקיו
| 
|-
| 2017
| גראנד סלאם
| פריז
| 
|-
| 2017
| גראנד סלאם
| טוקיו
| 
|-
| 2018
| גראנד סלאם
| יקטרינבורג
| 
|-
| 2019
| גראנד סלאם
| אוסקה
| 
|-
| 2020
| גראנד סלאם
| דיסלדורף
| 
|-
| 2021
| גראנד סלאם
| אנטליה
| 
|}

==קישורים חיצוניים==

==הערות שוליים==

קטגוריה:ג'ודוקא יפנים
קטגוריה:אלופי עולם בג'ודו
קטגוריה:ג'ודוקא באולימפיאדת פריז (2024)
קטגוריה:אלופים אולימפיים יפנים באולימפיאדת טוקיו (2020): ג'ודו
קטגוריה:יפנים שנולדו ב-1997
קטגוריה:זוכי מדליית כסף אולימפית